Σε μια άνετη νίκη προχώρησε ο Παναθηναϊκός στη Ριζούπολη, στο παιχνίδι με το οποίο ολοκληρώθηκε η 26η αγωνιστική της Σούπερ Λίγκας. Οι «πράσινοι» επικράτησαν 3-1, χάρη σε γκολ των Χατζηθεοδωρίδη, Καμπετσή και Μακέντα, ενώ για τον Απόλλωνα σκόραρε ο Βαφέας.



Το ματς



Ο Παναθηναϊκός παρατάχθηκε στο παιχνίδι με αρκετές αλλαγές. Ο Γιώργος Δώνης ήθελε να δοκιμάσει κάποιους ποδοσφαιριστές γι αυτό και ξεκίνησε ενδεκάδα με τον Κότσαρη κάτω από τα δοκάρια και τριάδα στην άμυνα τους Ινσούα, Κολοβέτσιο, Κουλιμπαλί. Δεξιά ήταν ο νεαρός Αποστολάκης και αριστερά ο Ινσούα. Στα χαφ έπαιξαν οι Δώνης, Στάικος και Κουρμπέλης και μπροστά το δίδυμο Μακέντα, Καμπετσή.



Από την άλλη, ο Απόλλων έπαιξε κι αυτός το ίδιο σύστημα. Ένα 3-5-2 με Κοντοέ, Κύργια, Βαφέα στα στόπερ και τους Στάθη και Ναδάλες στα άκρα. Στα χαφ ήταν οι Αγρόδημος, Γαρουφαλιάς και Γκίνο και στην επίθεση το δίδυμο Τόμας – Βάρκας.



Οι «πράσινοι» είχαν εξ αρχής την πρωτοβουλία των κινήσεων. Ο Απόλλων αρκέστηκε σε έναν παθητικό ρόλο και ο Παναθηναϊκός προσπάθησε να βάλει την μπάλα στην αντίπαλη περιοχή, δίχως, όμως, να κάνει ευκαιρίες. Τελικά, ένα στημένο ήταν αρκετό για να ανοίξει το σκορ το «τριφύλλι». Στο 19’ ο Χατζηθεοδωρίδης εκτέλεσε από δεξιά φάουλ, η μπάλα πέρασε απ’ όλους και κατέληξε στα δίχτυα για το 0-1. Στα υπόλοιπα λεπτά του 45λεπτου, ο ρυθμός έπεσε. Ο Παναθηναϊκός κυκλοφορούσε την μπάλα, ο Απόλλων δεν έβγαινε μπροστά και οι δυο ομάδες πήγαν στα αποδυτήρια με το σκορ να είναι 1-0 υπέρ της ομάδας του Γιώργου Δώνη.



Στην επανάληψη, το «τριφύλλι» σημείωσε γκολ πολύ νωρίς. Μόλις στο 49’ ο Χατζηθεοδωρίδης εκτέλεσε φάουλ, ο Κουρμπέλης πήρε μια πρώτη κεφαλιά στο δεύτερο δοκάρι και ο Καμπετσής με πλασέ σε κενή εστία «έγραψε» το 0-2, απλοποιώντας τα πράγματα για την ομάδα του. Λίγο αργότερα, στο 55’ οι γηπεδούχοι έμειναν με 10 παίκτες, λόγω δεύτερης κίτρινης κάρτας του Τόμας για σκληρό μαρκάρισμα.



Ο Απόλλων κατάφερε να βγάλει μια αντίδραση και δίχως να κάνει φάσεις, να σημειώσει γκολ μειώνοντας σε 2-1. Συγκεκριμένα, στο 73’ έπειτα από φάουλ ο Βαφέας πήδηξε ψηλά και με ωραία κεφαλιά από κοντά πρόλαβε την έξοδο του Κότσαρη και έστειλε την μπάλα στα δίχτυα.



Λίγο αργότερα, μια εκπληκτική ενέργεια από τον Μακέντα «έφερε» και το τρίτο γκολ του Παναθηναϊκού. Σε μια αποθέωση της απλότητας και της εξαιρετικής τεχνικής του Ιταλού, ο έμπειρος φορ πήρε την μπάλα μέσα στην περιοχή, «άδειασε» δυο παίκτες της αντίπαλης άμυνας και με ωραίο συρτό σουτ «έγραψε» το 1-3. Ένα γκολ που ήθελε πολύ ο Μακέντα, ο οποίος είχε να σκοράρει από το παιχνίδι με τον Ατρόμητο.



Ο Παναθηναϊκός πήρε τη νίκη που τόσο ήθελε στη Ριζούπολη. Αυτή ήταν η δεύτερη επικράτηση για το «τριφύλλι» στον δεύτερο γύρο. Μεγαλύτερα κέρδη, φυσικά, η παρουσία αρκετών νεαρών, όπως του Αποστολάκη, του Χατζηθεοδωρίδη, του Καμπετσή και του Στάικου, ενώ ντεμπούτο ως αλλαγή έκανε ο Αρμενάκας.



Απόλλων Σμύρνης (Λευτέρης Βελέντζας): Αστράς, Στάθης, Κύργιας, Βαφέας, Ναδάλες, Κοντοές (57' Ντούρσο), Γκίνο, Μπεντινέλι, Γαρουφαλιάς (61' Ελ Χέλβε), Βάρκας, Αγρόδημος.



Παναθηναϊκός (Γιώργος Δώνης): Κότσαρης, Αποστολάκης, Κουλιμπαλί, Κολοβέτσιος, Ινσούα, Κουρμπέλης, Δώνης, Στάικος, Χατζηθεοδωρίδης (76' Αρμενάκας), Καμπετσής (83' Eμμανουηλίδης), Μακέντα.